**Ministru kabineta noteikumu**

**“Valsts informācijas sistēmu attīstības projektu uzraudzības kārtība”**

**projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta (turpmāk - MK) noteikumu ”Valsts informācijas sistēmu attīstības projektu uzraudzības kārtība” projekts izstrādāts ar mērķi noteikt valsts informācijas sistēmu un to darbībai nepieciešamo informācijas un komunikācijas tehnoloģisko (turpmāk – IKT) resursu un pakalpojumu attīstības projektu uzraudzības nodrošināšanai iesniedzamos dokumentus, izvirzot vienādas uzraudzības prasības visiem valsts informācijas sistēmu (turpmāk – informācijas sistēmu) attīstības projektiem, neatkarīgi no to finansēšanas avota.  Vienlaicīgi ar šo noteikumu projektu izskatīšanai MK tiks iesniegts 2020. gada 26. novembra Valsts sekretāru sanāksmē izsludinātais MK noteikumu projekts ”Grozījumi Ministru kabineta 2005. gada 11. oktobra noteikumos Nr. 764 “Valsts informācijas sistēmu vispārējās tehniskās prasības” (VSS-1005) (turpmāk – MK noteikumi Nr. 764).  MK noteikumu projekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Vides aizsardzības un reģionālās attīstības ministrijas (turpmāk – VARAM) iniciatīvas, pamatojoties uz Valsts informācijas sistēmu likuma 4.panta otro daļu. |

|  |  |  |
| --- | --- | --- |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd informācijas sistēmu attīstības projektu uzraudzības kārtību regulē MK 2006.gada 24.janvāra noteikumi Nr. 71 “Valsts informācijas sistēmu attīstības projektu uzraudzības kārtība”. Lai gan šie noteikumi (2.punkts) paredz, ka informācijas sistēmu attīstības projektu uzraudzības kārtība ir attiecināma uz visiem projektiem, neatkarīgi no to finansēšanas avota, tomēr praksē ir novērojams, ka atsevišķu ārvalstu finanšu instrumentu ietvaros īstenojamo projektu normatīvajos aktos ir noteikta atšķirīga šo projektu uzraudzības kārtība. Tāpēc šīs problēmas risinājumam, lai radītu vienotu tiesisku ietvaru un unificētu projektu uzraudzības kārtību, kas būtu attiecināma uz visiem informācijas sistēmu attīstības projektiem neatkarīgi no to finansēšanas avota, bija nepieciešami grozījumi MK noteikumos Nr.71. Tomēr, tā kā grozāmo normu apjoms pārsniegtu pusi no spēkā esošo noteikumu normu apjoma, VARAM ir sagatavojusi jaunu MK noteikumu projektu “Valsts informācijas sistēmu attīstības projektu uzraudzības kārtība” (turpmāk – noteikumi), kurā paredzējusi, ka ar tā pieņemšanu MK spēku zaudēs pašlaik spēkā esošie MK noteikumi Nr. 71.  Kopš 2011. gada VARAM ir noteikta kā vadošā iestāde informācijas sabiedrības, elektroniskās pārvaldes un valsts informācijas un komunikācijas tehnoloģiju pārvaldības politikas veidošanā un uzraudzībā.  VARAM kompetence informācijas sistēmu attīstības projektu uzraudzībā izriet no Valsts informācijas sistēmu attīstības likuma 4. panta pirmās daļas, kas nosaka, ka VARAM koordinē valsts informācijas sistēmu darbību integrētas valsts informācijas sistēmas ietvaros, realizējot vienotu valsts politiku valsts informācijas sistēmu attīstības un uzturēšanas jomā. Līdz ar to, aktualizējot informācijas sistēmu attīstības uzraudzības jautājumus, ar šiem noteikumiem tiks ieviesta vienota kārtība informācijas sistēmu attīstības aktivitāšu saskaņošanai un īstenošanas uzraudzībai.  Lai pilnveidotu valsts informācijas un komunikācijas tehnoloģiju pārvaldību un īstenotu vienotu valsts politiku informācijas sistēmu un to darbībai nepieciešamo IKT resursu un pakalpojumu uzskaites, attīstības un uzturēšanas jomā, centralizēti un jaunā kvalitātē uzraudzība pār esošajām informācijas sistēmām un to darbībai nepieciešamajiem IKT resursiem un pakalpojumiem tiks nodrošināta Valsts informācijas resursu, sistēmu un sadarbspējas informācijas sistēmā (turpmāk – sistēma VIRSIS)[[1]](#footnote-2), kas izstrādāta SAM 2.2.1 2.2.1.1.pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projekta Nr. 2.2.1.1/16/I/001 “Publiskās pārvaldes informācijas un komunikācijas tehnoloģiju arhitektūras pārvaldības sistēma” ietvaros. Līdz 2023. gadam, sistēmas VIRSIS izstrādes pabeigšanai, informācijas sistēmu attīstības projektu saskaņošanas un uzraudzības process un dokumentu aprite tiks īstenots institūciju lietvedības dokumentu vadības sistēmās.  Atbilstoši Informācijas tehnoloģiju drošības likumam, kā arī2015. gada 28. jūnija MK noteikumiem Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” IKT ietver gan informācijas sistēmas, gan pašas tehnoloģijas.  Noteikumos ietvertās prasības attiecas uz Eiropas Savienības politiku instrumentu (tai skaitā darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” (turpmāk - SAM 2.2.1)) un pārējās ārvalstu finanšu palīdzības, kā arī valsts budžeta finansētu valsts informācijas sistēmu attīstības projektu vai valsts informācijas sistēmu (turpmāk anotācijā - informācijas sistēma) uzturēšanas budžeta ietvaros īstenojamām informācijas sistēmu attīstības projektu attīstības aktivitātēm (turpmāk– attīstības aktivitāte).  Attīstības aktivitāte šo noteikumu izpratnē ir aktivitāte, kas ir saistīta ar vienas informācijas sistēmas un tās darbībai nepieciešamo IKT resursu un pakalpojumu attīstību un var tikt īstenota Eiropas Savienības politiku instrumentu un pārējās ārvalstu finanšu palīdzības un valsts budžeta finansētu projektu vai informācijas sistēmu uzturēšanas ietvaros.  Attīstības aktivitāte šo noteikumu izpratnē var būt:  - vienīgā vai viena no vairākām dažāda satura attīstības aktivitātēm projektos, kas tiek finansēti no ārvalstu finanšu instrumentiem (tai skaitā SAM 2.2.1.) vai valsts budžeta līdzekļiem;  - informācijas sistēmu attīstības aktivitātes, kas tiek īstenotas, izmantojot to uzturēšanas finansējumu.  Noteikumi attiecas uz tādām attīstības aktivitātēm, ar kurām tiek ieviestas jaunas informācijas sistēmas, kā arī uz tādām esošajām informācijas sistēmām, kurām plānotās attīstības aktivitātes ietekmē informācijas sistēmas tehnisko arhitektūru, izmantojamo IKT infrastruktūras pakalpojumu struktūru vai tiek ietekmēti citu institūciju IKT resursi vai datu apmaiņas ar tiem.  Noteikumu projekta 5. punkts paredz, ka valsts informācijas sistēmas pārzinis, kurš ir atbildīgs par attīstības aktivitātes īstenošanu (turpmāk - atbildīgā institūcija), iesniedz saskaņošanai VARAM šādus dokumentus:  -attīstības aktivitātes pieteikumu (1. pielikums), kurā plānota informācijas sistēmas attīstība – pirms finansējuma pieprasīšanas attīstības aktivitātes īstenošanai;  - attīstības aktivitātes aprakstu (2. pielikums), kurā izskaidrota un apliecināta attīstības aktivitātes atbilstība normatīvajiem aktiem valsts institūciju IKT un drošības prasību jomā – pirms attīstības aktivitātes uzsākšanas;  - attīstības aktivitātes izmaiņu pieprasījumu (3. pielikums), piesakot attīstības aktivitātes izmaiņas;  - paziņojumu par attīstības aktivitātes noslēgumu ([4](https://likumi.lv/ta/id/126703#piel3). pielikums) - 10 darbdienu laikā pēc attīstības aktivitātes īstenošanas darbību pabeigšanas.  Atkārtoti nav skaņojamas attīstības aktivitātes, ja tās ir jau iepriekš ar VARAM saskaņotas esošo ERAF projektu (SAM 2.2.1) ietvaros.  Pirms attīstības aktivitātes īstenošanas uzsākšanas, pozitīvs atzinums par šo noteikumu 5.2. un 5.3. apakšpunktā minēto dokumentu nepieciešams no:  - VARAM par attīstības aktivitātes atbilstību normatīvajiem aktiem valsts informācijas sistēmu un to darbībai nepieciešamo IKT resursu un pakalpojumu attīstības jomā;  - Aizsardzības ministrijas par plānotajiem valsts informācijas sistēmas drošības pasākumiem;  - Centrālās statistikas pārvaldes par attīstības aktivitātes atbilstību normatīvajiem  aktiem oficiālās statistikas jomā;  - Datu valsts inspekcijas par attīstības aktivitātes atbilstību normatīvajiem aktiem personas datu aprites jomā;  - Kultūras ministrijas par attīstības aktivitātes atbilstību normatīvajiem aktiem dokumentu un arhīvu pārvaldības jomā;  - Latvijas Pašvaldību savienības par attīstības aktivitātes ietvaros izvēlēto mijiedarbības tehnoloģisko risinājumu, ja tās ietvaros tiek attīstīta informācijas sistēma, kuras atbalstītie procesi mijiedarbojas ar procesiem pašvaldībās;  - citām iesaistītajām institūcijām, kuru darbību un kompetenci attīstības aktivitātes īstenošana var ietekmēt.  Šo noteikumu 5.2. apakšpunktā minētais attīstības aktivitātes apraksts (2.pielikums) vai 5.3. apakšpunktā minētais attīstības aktivitātes izmaiņu pieprasījums (3. pielikums) saskaņošanai ir iesniedzams vienlaikus visām šo noteikumu 7. punktā minētajām institūcijām. Saskaņošanas procesu nodrošina atbildīgā institūcija.  Attiecībā uz attīstības aktivitātēm, kas tiek īstenotas saistībā ar izmaiņām normatīvajos aktos (piemēram, datu nodošanas no vienas institūcijas citai institūcijai u.c.) ir norādāms, ka ar citām iestādēm tās var tikt saskaņotas jau normatīvā akta saskaņošanas procesā, pēc tam attīstības aktivitāti saskaņojot tikai ar VARAM, izņemot gadījumus, kad normatīvo aktu izmaiņas ir pielīdzināmas jaunas apakšsistēmas izstrādei, kurai vērtējami IKT drošības un arhitektūras jautājumi.  Šo noteikumu 7.2. - 7.7. apakšpunktā minēto institūciju saņemtos atzinumus atbildīgā institūcija iesniedz VARAM vienā dokumentu kopumā. VARAM sniedz atzinumu par šo noteikumu 5.2. apakšpunktā minēto attīstības aktivitātes aprakstu (2.pielikums) vai šo noteikumu 5.3. apakšpunktā minēto attīstības aktivitātes izmaiņu pieprasījumu (3. pielikums), ņemot vērā šo noteikumu 7.2. - 7.7. apakšpunktā minēto institūciju saņemtos atzinumus, 10 darbdienu laikā no to saņemšanas dienas (noteikumu 11.2. un 11.3. apakšpunkts). VARAM pozitīva atzinuma saņemšana ļaus pretendēt uz atbalstu attīstības aktivitātes īstenošanai nepieciešamā finansējuma saņemšanai.  Vienlaikus ir norādāms, ka šo noteikumu 5.2. apakšpunktā minētā dokumenta - attīstības aktivitātes apraksta (2.pielikums) - vai 5.3. apakšpunktā minētā dokumenta - attīstības aktivitātes izmaiņu pieprasījuma (3. pielikums) - izvērtēšanas laikā VARAM ir tiesības papildus šo noteikumu 7.2. - 7.7. apakšpunktā minētajām atzinumu sniegšanā iesaistītajām institūcijām pieprasīt sniegt atzinumu par šo noteikumu 5.2. apakšpunktā minēto dokumentu - attīstības aktivitātes aprakstu (2. pielikums) vai 5.3. apakšpunktā minēto dokumentu - attīstības aktivitātes izmaiņu pieprasījumu (3.pielikums) - arī citām institūcijām, kuru darbību un kompetenci attīstības aktivitātes īstenošana var ietekmēt. Tādā gadījumā papildus šo noteikumu 7.2. - 7.7. apakšpunktā minēto institūciju saņemtajiem atzinumiem iesniegšanai VARAM ir pievienojami arī atzinumi, kas pieprasīti un saņemti saskaņā ar šo noteikumu 8. punktu. Šī norma noteikumos iekļauta gadījumam, ja atbildīgā institūcija nav nosūtījusi saskaņošanai šo noteikumu 5.2. vai 5.3.apakšpunktā minēto dokumentu kādai šo noteikumu 7.2.-7.7. punktā minētajai atzinumu sniegšanā iesaistītajai institūcijai vai, ja tiek konstatēts, ka atzinums par šo noteikumu 5.2. vai 5.3.apakšpunktā minēto dokumentu nepieciešamas arī no kādas citas institūcijas, kura nav minēta šī noteikumu projekta 7.2.-7.7. apakšpunktā, bet atbildīgās institūcijas pieteiktā attīstības aktivitāte var ietekmēt tās darbību vai kompetenci.  Šo noteikumu 7.2. - 7.7. apakšpunktā minētās atzinumu sniegšanā iesaistītās institūcijas, kā arī institūcijas, kurām nosūtīts pieprasījums sniegt atzinumu saskaņā ar šo noteikumu 8. punktu, atzinumu par šo noteikumu 5.2. vai 5.3. apakšpunktā minēto dokumentu sniedz 10 darbdienu laikā no tā saņemšanas dienas.  Gadījumā, ja par attīstības aktivitāti kāda no šo noteikumu 7.2.-7.7. apakšpunktā un 8. punktā minētajām institūcijām sniedz atzinumu ar iebildumiem un saskaņošanas gaitā starp atbildīgo institūciju un atzinuma sniedzēju netiek panākta vienošanās, par attīstības aktivitātes turpmāko virzību lēmumu pieņem VARAM.  Šo noteikumu 5.2. apakšpunktā minētajā dokumentā -attīstības aktivitātes aprakstā (2.pielikums) ir pieļaujamas izmaiņas, iesniedzot šo noteikumu 5.3 apakšpunktā minēto dokumentu - attīstības aktivitātes izmaiņu pieprasījums (3. pielikums) - un saskaņojot to ar šo noteikumu 7. punktā (un, ja nepieciešams, 8. punktā) minētajām institūcijām.  Šo noteikumu 5.3. apakšpunktā minētā dokumenta - attīstības aktivitātes izmaiņu pieprasījums (3. pielikums) - saturs ir veidots tā, lai tajā tiktu atspoguļota:  - attīstības aktivitātes aktualizētā versija ar tajā iekļautām izmaiņām,  - kā arī veiktās izmaiņas, kas atspoguļojamas katrā no pielikuma punktiem aprakstot konkrēto izmaiņu, tās būtību un pamatojumu izmaiņām (nav aizpildāms, ja izmaiņas konkrēto punktu neskar).  Tāpat noteikumi pieļauj pamatotus un ar VARAM saskaņotus izņēmumus, aprakstot tos šo noteikumu 5.2. apakšpunkta minētā dokumenta – attīstības aktivitātes apraksts (2. pielikums) 5.7. apakšpunktā. Par izņēmumu ir uzskatāmi gadījumi, kas atšķiras no informācijas sistēmām izvirzītajām prasībām, kā arī no institūcijas iesniegtā un ar VARAM saskaņotā informācijas sistēmu attīstības plāna, tie ir pamatoti un ir saskaņojami ar šo noteikumu 7. punktā (un, ja nepieciešams, arī 8. punktā) minētajām institūcijām. Arī finansējuma neesamība var būt pamatojums izņēmuma apstiprināšanai.  Noteikumu 15. punkts paredz, ka jebkura no šo noteikumu 7. punktā minētajām atzinumu sniegšanā iesaistītajām institūcijām izlases veidā jebkurā attīstības aktivitātes īstenošanas posmā vai pēc attīstības aktivitātes pabeigšanas, var ierosināt attīstības aktivitātes pārbaudi, lai pārliecinātos par tās atbilstību VARAM saskaņotajam attīstības aktivitātes aprakstam vai izmaiņu pieprasījumam. Savukārt saskaņā ar noteikumu 16. punktu lēmumu par šo noteikumu 15. punktā minētās pārbaudes lietderību pieņem VARAM, nosakot pārbaudes veicējus un pieaicinātās šo noteikumu 7. un 8. punktā minētās institūcijas, kā arī, nosakot pārbaudes apjomu un saturu. Pārbaudes veicējs pēc šo noteikumu 16. punktā minētās pārbaudes 10 darbdienu laikā sniedz atzinumu VARAM, atbildīgajai institūcijai un pārbaudē pieaicinātajām institūcijām.  Attīstības aktivitātes īstenošanas laikā var tikt veikta dokumentācijas pārbaude vai attīstības aktivitāte tiek īstenota atbilstoši attīstības aktivitātes aprakstam, pēc tās pabeigšanas – pārbaude, lai pārliecinātos par attīstības aktivitātes atbilstību VARAM saskaņotajam attīstības aktivitātes aprakstam vai izmaiņu pieprasījumam.  Pēc attīstības aktivitātes īstenošanas pabeigšanas, ir iesniedzams šo noteikumu 5.4. apakšpunktā minētais dokuments - paziņojums par attīstības aktivitātes noslēgumu ([4](https://likumi.lv/ta/id/126703#piel3). pielikums).  2020. gada 30. jūnijā MK tika apstiprināts informatīvais ziņojums “Par valsts pārvaldes informācijas sistēmu arhitektūras reformu” (protokollēmums Nr.42), kura 3.3. apakšpunkts paredz institūcijām izstrādāt informācijas sistēmu attīstības plānus, kas iesniedzami VARAM deviņu mēnešu laikā pēc šī protokollēmuma 2.2.apakšpunktā minēto vadlīniju nozaru un institūciju informācijas sistēmu attīstības plānošanai izstrādes.  Minētais protokollēmums uzliek par pienākumu valsts institūcijām plānot tās pārziņā esošo informācijas sistēmu attīstību, izstrādājot nozaru un institūcijas informācijas sistēmu attīstības plānus, kurus ieteicams pakārtot nozaru un jomu attīstības stratēģijām un institūciju stratēģijām.  Vadlīnijas “Valsts informācijas sistēmu attīstības plānošana” 2021. gada 19. maijā ir publicētas VARAM tīmekļvietnē [www.varam.gov.lv](http://www.varam.gov.lv) sadaļā “Darbības jomas” (“Digitālā transformācija”- “IKT pārvaldība” - “Valsts IKT arhitektūra”)[[2]](#footnote-3). Izpildot protokollēmuma Nr. 42 3.3 apakšpunktu, institūcijām deviņu mēnešu termiņš nozaru un institūciju informācijas sistēmu attīstības plānu iesniegšanai VARAM ir skaitāms no vadlīniju “Valsts informācijas sistēmu attīstības plānošana” publicēšanas brīža VARAM tīmekļvietnē, proti, no 2021. gada 19. maija. Saskaņā ar minētajām vadlīnijām ir izstrādājams nozaru un institūciju informācijas sistēmu attīstības plāns.  Nozaru ministrijas vai institūcijas var izmantot informācijas sistēmu attīstības plānošanas procesu, lai saskaņotu ar VARAM informācijas sistēmu attīstības aktivitātes. Informācijas sistēmu attīstības plāna nepieciešamība un būtiskums ir apstāklī, ka visa informācija un kopskats par institūcijas informācijas sistēmām un to attīstību ir pārskatāmāks un labāk saprotams nekā tad, ja šo noteikumu 5.1. apakšpunktā minētais dokuments - attīstības aktivitātes pieteikums (1. pielikums) - un 5.2. apakšpunktā minētais dokuments - attīstības aktivitātes apraksts (2. pielikums) - saskaņošanai tiktu iesniegti atsevišķi, tas ir, atrauti no institūcijas informācijas sistēmu attīstības plāna.  Izrietoši, kopā ar institūcijas iesniegto informācijas sistēmu attīstības plānu kā pielikums šim plānam ir iesniedzams šo noteikumu 5.1. apakšpunktā minētais dokuments - attīstības aktivitātes pieteikums (1. pielikums) - un 5.2. apakšpunktā minētais dokuments - attīstības aktivitātes apraksts (2. pielikums). Taču, ja kāda iemesla dēļ kāds no šiem dokumentiem nebūs pievienots institūcijas informācijas sistēmu attīstības plānam, tas būs iesniedzams saskaņošanai kā atsevišķs dokuments.  Informācijas sistēmu attīstības plānam pievienotais šo noteikumu 5.1. apakšpunktā minētais dokuments - attīstības aktivitātes pieteikums (1. pielikums) - kalpos kā informācijas avots par plānojamo attīstības aktivitāti. Tāpat institūcija to var izmantot, plānojot informācijas sistēmu attīstību vai finansēšanas instrumentu vai izmantot institūcijas budžeta saskaņošanas procesā, tostarp, gatavojot prioritāros pasākumu pieteikumus[[3]](#footnote-4). Līdz ar to par šo noteikumu 5.1. apakšpunktā minēto dokumentu - attīstības aktivitātes pieteikumu (1. pielikums) - atzinums netiek sniegts, taču tas tiek saglabāts informācijas nolūkos par institūcijas plānotajām attīstības aktivitātēm.  Galvenā loma šo noteikumu aspektā ir šo noteikumu 5.2. apakšpunktā minētajam dokumentam - attīstības aktivitātes apraksts (2. pielikums), kurš ir krietni detalizētāks par šo noteikumu 5.1. apakšpunktā minēto attīstības aktivitātes pieteikumu (1. pielikums) un kurā jābūt aprakstītai veicamai attīstības aktivitātei, kā arī izskaidrotai un apliecinātai attīstības aktivitātes atbilstībai normatīvajiem aktiem valsts institūciju IKT tehnisko un drošības prasību jomā.  Vienlaikus ir norādāms, ka VARAM kā valsts IKT pārvaldības organizācija, saskaņojot institūciju informācijas sistēmu attīstības plānus stingri sekos tam, vai šajos attīstības plānos iekļautās attīstības aktivitātes ir saskaņotas.  Noteikumi neattiecas uz tādām attīstības aktivitātēm, kas tiek īstenotas VARAM saskaņotos institūciju informācijas sistēmu attīstības plānos paredzētu informācijas sistēmu uzturēšanas aktivitāšu ietvaros, ja ar šīm attīstības aktivitātēm netiek mainīta informācijas sistēmu tehniskā arhitektūra un būtiskas ārējās saskarnes.  **Attiecībā uz šo noteikumu 5.1.-5.4. apakšpunktos minētajos dokumentos iesniedzamo informāciju ir norādams, ka, neskatoties uz to, ka Kohēzijas politikas fondu vadības informācijas sistēmā**(turpmāk - KPVIS), kas ir Centrālās finanšu un līgumu aģentūras (turpmāk - CFLA) administrēta sistēma un nodrošina Eiropas Savienības fondu īstenošanai un vadībai nepieciešamo datu uzkrāšanu un pieejamību, tajā atspoguļotā informācija saistīta tikai ar šī finanšu instrumenta ietvaros īstenotajiem projektiem un tieši CFLA vajadzībām nepieciešamo informāciju, kam KPVIS atbilstoši veidota. Līdz ar to no KPVIS nav iegūstama visa nepieciešamā informācija, tostarp par projektiem, kas īstenoti par valsts budžeta līdzekļiem. Gadījumā, ja VARAM iesniedzamā informācija būs pieejama KPVIS un tā būs aktuāla, VARAM to izgūs no KPVIS.  Vienlaikus ir norādāms, ja institūcijas pārvaldītie dati vai attīstītā atbalsta funkcionalitāte ir nepieciešama citām institūcijām, tad tām ir jāizvērtē iespējas attīstīt savas spējas atbilstošu informācijas un koplietošanas pakalpojumu sniegšanai. Lai par to informētu VARAM un institūcijas, kas izmantos šos datus un koplietošanas pakalpojumus, institūcijām attīstības aktivitātes aprakstā ir jānorāda, kādas spējas ir plānots attīstīt.  Šo noteikumu 5.punktā minēto dokumentu veidlapas elektroniskai aizpildīšanai pieejamas VARAM tīmekļa vietnē [www.varam.gov.lv](http://www.varam.gov.lv) sadaļā “Darbības jomas” (“Digitālā transformācija”- “IKT pārvaldība”- “Valsts IKT arhitektūra”)[[4]](#footnote-5) un ir iesniedzama elektroniskā dokumenta veidā atbilstoši normatīvajiem aktiem elektronisko dokumentu izstrādāšanas, noformēšanas, glabāšanas un aprites jomā. Veidlapas formāts (excel, pdf u.c.) var tikt pārskatīts, svarīgi ir, lai informācija tiktu iesniegta strukturētā veidā.  Sākot ar 2023. gadu, līdz ar sistēmas VIRSIS 2. kārtas ieviešanu, viss ar attīstības aktivitātēm saistītais process, tiks nodrošināts sistēmā VIRSIS, taču šobrīd, līdz sistēmas VIRSIS ieviešanai, dokumentu aprite plānota, izmantojot institūciju lietvedības dokumentu vadības sistēmas.  Attiecībā uz attīstības aktivitāšu saistībā ar izmaiņām normatīvajos aktos (piemēram, datu nodošanas no vienas institūcijas citai institūcijai u.c.) saskaņošanu ir norādāms:  1) ja izmaiņu pielāgošanai normatīvajiem aktiem finansējums nav nepieciešams un tas tiek īstenots esošā uzturēšanas budžeta ievaros, tad līdz 2023. gadam attīstības aktivitāte nav saskaņojama ar šo noteikumu 7.1.—7.7 apakšpunktā minētajām institūcijām, taču sākot ar 2023. gadu attīstības aktivitāte ir saskaņojama ar visām šo noteikumu 7.1.—7.7 apakšpunktā minētajām institūcijām gadījumos, ja izmaiņas ir pielīdzināmas jaunas apakšsistēmas izstrādei, kurai vērtējami IKT drošības un arhitektūras jautājumi.  2) ja izmaiņu pielāgošanai normatīvajiem aktiem finansējums ir nepieciešams, attīstības aktivitāte ir saskaņojama ar visām šo noteikumu 7.1.—7.7 apakšpunktā minētajām institūcijām gadījumos, ja izmaiņas ir pielīdzināmas jaunas apakšsistēmas izstrādei, kurai vērtējami IKT drošības un arhitektūras jautājumi. Pārējos gadījumos – tikai ar VARAM.  Noteikumu 20. punkts paredz, ka noteikumos ietvertās prasības attiecībā uz jau izstrādātu informācijas sistēmu no valsts budžeta finansētām attīstības aktivitātēm piemēro ar 2023. gada 1. janvāri. Tas nozīmē, ka viss ar attīstības aktivitātēm saistītais saskaņošanas process un kārtība, tostarp arī izņēmumu no informācijas sistēmām izvirzītajām minimālajām nefunkcionālajām tehniskajām prasībām, attiecībā uz jau izstrādātu informācijas sistēmu no valsts budžeta finansētām attīstības aktivitātēm, piemērojams ar 2023. gada 1. janvāri.  Tiek plānots, ka jaunajā ERAF plānošanas periodā, kā arī uz projektiem, kas tiks īstenoti Atveseļošanas un noturības mehānisma plāna (*The Recovery and Resilience Facility)* ietvaros, ja būs stājušies spēkā šie noteikumi, informācijas sistēmu attīstības aktivitāšu apraksti projektu saskaņošanas procesos aizstās detalizētos projektu aprakstus, ko šajā, 2014.-2020. gada, ERAF fondu plānošanas periodā iesniedz saskaņošanai VARAM.  Tas nozīmē, ka attiecībā uz jaunā ERAF plānošanas perioda projektiem, kā arī uz projektiem, kas tiks īstenoti Atveseļošanas un noturības mehānisma plāna (*The Recovery and Resilience Facility)* ietvaros, papildus CFLA iesniedzamajam pieteikumam, atbildīgajai institūcijai būs nepieciešams iesniegt/aizpildīt tikai šo noteikumu 5.1. – 5.4. apakšpunktā minētos dokumentus, proti - *attīstības aktivitātes pieteikumu (1. pielikums), attīstības aktivitātes aprakstu (2. pielikums), attīstības aktivitātes izmaiņu pieprasījumu (3. pielikums), un paziņojumu par attīstības aktivitātes noslēgumu (4. pielikums),* kas aizstās iepriekš iesniedzamo pašvērtējuma dokumentu (exceli).  Turklāt minētie dokumenti (pielikumi) ir veidoti tā, lai tie būtu iespējami vienkāršāk aizpildāmi un ir pārskatāmi. Un kā minēts iepriekš, sākot no 2023. gada, būs aizpildāmi sistēmā VIRSIS, līdz ar to VARAM ieskatā administratīvais slogs noteikti samazināsies.  Saskaņā ar Nacionālā drošības likuma 22. piekto daļu kritiskās infrastruktūras, tajā skaitā Eiropas kritiskās infrastruktūras, īpašnieks vai tiesiskais valdītājs iekšējiem drošības pasākumus reglamentējošiem dokumentiem nosaka ierobežotas pieejamības informācijas statusu.  Tādējādi, attiecībā uz gadījumiem, kad iesniedzamā informācija ir klasificējama kā ierobežotas pieejamības informācija vai informācija dienesta vajadzībām, tā ir iesniedzama un noformējama atbilstoši normatīvajiem aktiem šajā jomā.  Noteikumu projekta kontekstā ir izvērtēti Valsts prezidenta 2021.gada 3.februāra vēstulē Nr.37 minētie digitālās politikas diskusiju ciklu un rīcībpolitikas priekšlikumi (<https://www.president.lv/lv/media/4775/download>).  Noteikumos ietvertās prasības ir attiecināmas arī uz valsts kapitālsabiedrībām, izpildot tai deleģētos valsts pārvaldes uzdevumus. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM un VIS pārziņi. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Visas valsts institūcijas, kas normatīvajos aktos noteiktajā kārtībā organizē un vada valsts informācijas sistēmu un to darbībai nepieciešamo informācijas un komunikācijas tehnoloģisko resursu un pakalpojumu darbību. Administratīvais slogs būtiski nepalielinās, jo, sākot ar 2023. gadu, līdz ar sistēmas VIRSIS 2. kārtas ieviešanu, informācijas sistēmu un IKT resursu, kā arī attīstības aktivitāšu reģistrēšana tiks veikta sistēmā VIRSIS.  Noteikumos ietvertās prasības attiecībā uz jau izstrādātu informācijas sistēmu no valsts budžeta finansētām attīstības aktivitātēm piemēro ar 2023. gada 1. janvāri.  Informācijas sistēmu un IKT resursu reģistrēšanu sistēmā VIRSIS paredz MK 2019. gada 5. novembra noteikumi Nr. 523 “Valsts informācijas resursu, sistēmu un sadarbspējas informācijas sistēmas noteikumi.” |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Valsts informācijas sistēmu likums, kura 4.pantā noteikts deleģējums VARAM koordinēt VIS darbību integrētas valsts informācijas sistēmas ietvaros, realizējot vienotu valsts politiku VIS attīstības un uzturēšanas jomā.  Ar šo noteikumu spēkā stāšanos spēku zaudē MK 2006. gada 24.janvāra noteikumi Nr. 71 “Valsts informācijas sistēmu attīstības projektu uzraudzības kārtība” (Latvijas Vēstnesis, 2006, 17.nr.; 2009, 85.nr.; 2013, 209.nr.), jo grozāmo normu apjoms šajos noteikumos pārsniegtu pusi no spēkā esošo noteikumu normu apjoma.  Vienlaicīgi ar šo noteikumu projektu izskatīšanai MK tiks iesniegts 2020. gada 26. novembra Valsts sekretāru sanāksmē izsludinātais MK noteikumu projekts ”Grozījumi Ministru kabineta 2005. gada 11. oktobra noteikumos Nr. 764 “Valsts informācijas sistēmu vispārējās tehniskās prasības” (VSS-1005), ņemot vērā šo abu noteikumu savstarpējo saistību.  2019. gada 5. novembra noteikumos Nr. 523 “Valsts informācijas resursu, sistēmu un sadarbspējas informācijas sistēmas noteikumi” tiks veikti grozījumi, paredzot, ka šo noteikumu projekta 5. punktā minētie dokumenti, sākot ar 2023. gadu, tiks apstrādāti Valsts informācijas resursu, sistēmu un sadarbspējas informācijas sistēmā (VIRSIS)”. |
| 2. | Atbildīgā institūcija | VARAM. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Pasākumi nav plānoti, ņemot vērā, ka MK noteikumu projekts satur normas, kas attiecas uz VIS pārziņiem un valsts institūcijām, kas normatīvajos aktos noteiktajā kārtībā organizē un vada valsts informācijas sistēmu darbību, kā arī valsts kapitālsabiedrībām, izpildot tai deleģētos valsts pārvaldes uzdevumus. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM un VIS pārziņi. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav ietekme uz pārvaldes funkcijām un institucionālo struktūru. Netiek veidotas jaunas institūcijas un netiek veikta esošo institūciju likvidācija. |
| 3. | Cita informācija | Nav. |

Vides aizsardzības un reģionālās attīstības ministrs A.T. Plešs

V. Brūvere, 67026575

[vineta.bruvere@varam.gov.lv](mailto:vineta.bruvere@varam.gov.lv)

1. 2019. gada 5. novembra noteikumi Nr. 523 “Valsts informācijas resursu, sistēmu un sadarbspējas informācijas sistēmas noteikumi” skat: <https://likumi.lv/ta/id/310566-valsts-informacijas-resursu-sistemu-un-sadarbspejas-informacijas-sistemas-noteikumi> [↑](#footnote-ref-2)
2. Skat: <https://www.varam.gov.lv/lv/valsts-ikt-arhitektura> [↑](#footnote-ref-3)
3. skat: Ministru kabineta 2012. gada 11. decembra noteikumi Nr. 867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”; <https://likumi.lv/ta/id/253649-kartiba-kada-nosakams-maksimali-pielaujamais-valsts-budzeta-izdevumu-kopapjoms-un-maksimali-pielaujamais-valsts-budzeta-izdevum>... [↑](#footnote-ref-4)
4. skat: <https://www.varam.gov.lv/lv/valsts-ikt-arhitektura>). [↑](#footnote-ref-5)